ขายสินค้าเงินเชื่ออย่างไร ไม่ให้เป็นหนี้สูญ
การให้วงเงินลูกค้าในการสั่งซื้อสินค้าหรือบริการไปก่อน แล้วค่อยให้ลูกค้ามาชำระเงินกันในภายหลัง ภายในกำหนดระยะเวลาที่ตกลงกันหรือที่เรียกว่าการขายสินค้าเงินเชื่อนั้น ในทางปฏิบัติแล้วมักจะเกิดปัญหาลูกค้าไม่ชำระหนี้ค่าสินค้าตามกำหนดได้บ่อยครั้ง เนื่องจากโดนผู้ว่าจ้างของตัวเองไม่จ่ายเงินให้ตามสัญญา หรือตัวลูกค้านำเงินไปใช้ผิดประเภทหรือนำไปหมุนเวียนในกิจการอื่น เมื่อฟ้องคดีต่อศาลแล้ว ก็อาจจะปรากฏว่าศาลพิพากษายกฟ้องหรือคดีขาดอายุความ หรือบางครั้งถึงแม้ชนะคดี ก็ปรากฏว่าลูกหนี้ไม่มีทรัพย์สินอะไรให้ยึด ต้องกลายเป็นหนี้สูญไม่ได้รับการชำระหนี้ ดังนั้น ก่อนการขายสินค้าเงินเชื่อจึงต้องมีแนวทางและวิธีการจัดการที่รัดกุมดังนี้

1. การวิเคราะห์ข้อมูล
ทำการตรวจสอบนิติบุคคลที่จะมาขอเปิดเครดิต โดยสามารถสืบค้นข้อมูลเบื้องต้นได้จากสำนักงานพัฒนาธุรกิจการค้า ว่านิติบุคคลดังกล่าวเปิดทำการมาเป็นเวลานานเท่าไร มีสถานที่ตั้งอยู่ที่ไหน  มีใครบ้างเป็นกรรมการผู้จัดการ  บริษัทดังกล่าวมีการส่งงบการเงินถูกต้องตามกฎหมายหรือไม่ งบการเงินของบริษัทดังกล่าวเป็นอย่างไร ผู้ถือหุ้นของบริษัทดังกล่าวเป็นใครบ้างมีลักษณะของบริษัทที่เป็นนอมินีหรือไม่ 

2. ตรวจสอบประวัติคดีความ
มอบหมายให้กับทนายความ ไปทำการตรวจสอบคดีความต่างๆของลูกค้าเพื่อให้ทราบว่าลูกค้า เคยมีประวัติฟ้องร้องบุคคลอื่น หรือถูกคนอื่นฟ้องร้องคดีแพ่งหรือคดีอาญามาก่อนหรือไม่ เป็นคดีอะไรบ้าง ถ้ามีผลแห่งคดีเป็นอย่างไร เพื่อที่จะสามารถนำมาใช้เป็นข้อมูลประกอบได้ว่า ลูกค้ามีประวัติถูกบุคคลอื่นฟ้องร้อง ในเรื่องการไม่ชำระหนี้สิน  หรือมีคดีความอื่นๆ บางครั้งตรวจสอบแล้วพบว่า ลูกค้าเคยถูก เจ้าหนี้ฟ้องรื่องผิดนัดชำระหนี้อยู่บ่อยครั้ง ก็อาจตัดสินใจปล่อยลูกค้ารายนี้ไป 

3. จัดทำเอกสารขอเปิดเครดิต 
ควรจัดทำแบบฟอร์มให้ลูกค้ากรอกข้อมูลต่างๆให้ชัดเจน เพื่อใช้เป็นข้อมูลอ้างอิงหากในการสืบทรัพย์ ยึดทรัพย์ บังคับคดี และอ้างอิงในชั้นศาล หากมีความจำเป็นที่ต้องนำคดีขึ้นสู่ศาล โดยเอกสารขอเปิดเครดิตของลูกค้า ควรมีข้อมูลดังต่อไปนี้
- ชื่อบริษัทหรือชื่อบุคคลที่ทำการขอเปิดเครดิต พร้อมทั้งให้กรรมการหรือผู้มีอำนาจลงลายมือชื่อเซ็นชื่อในคำขอเปิดเครดิตด้วย
- ช่องทางติดต่อทางโทรศัพท์ อีเมลล์ LINE ID รวมทั้งช่องทางติดต่ออื่น
- ลักษณะธุรกิจของลูกค้าประกอบกิจการประเภทใดนำสินค้าไปทำอะไรบ้าง 
- ชื่อบุคคลที่มีอำนาจสั่งซื้อสินค้าบริการ หรือออกใบสั่งซื้อสินค้าหรือบริการ
- ที่ตั้งของบริษัทของลูกค้าพร้อมทั้งแผนที่
- ที่อยู่ในการจัดส่งสินค้า
- ข้อมูลวงเงินสูงสุดที่ให้ในการเปิดเครดิต
- กำหนดระยะเวลาในการวางบิลและการจ่ายเงิน
- ต้องระบุว่าหากลูกค้าผิดนัดไม่ชำระหนี้ยินยอมเสียดอกเบี้ยในอัตราเท่าไหร่และเบี้ยปรับในอัตราเท่าไหร่ 
- เอกสารประกอบเครดิตต่างๆถ้ามี เช่นแบงค์การันตี สำเนาโฉนดที่ดิน สำเนา statement ย้อนหลัง 

4. ขอหนังสือค้ำประกันส่วนบุคคล 
ระวังการปล่อยเครดิตให้ลูกค้าประเภทนิติบุคคล ประเภทบริษัทจำกัด เพราะกรรมการและผู้ถือหุ้นในบริษัทจำกัด ไม่จำเป็นต้องรับผิดเป็นการส่วนตัวในหนี้สินที่เกิดขึ้นกับบริษัท (ประมวลกฎหมายแพ่งและพาณิชย์มาตรา 1096)  ไม่เหมือนกับกรณีของห้างหุ้นส่วนสามัญ หรือห้างหุ้นส่วนจำกัด ที่หุ้นส่วนผู้จัดการจะต้องรับผิดร่วมกันในหนี้สินที่เกิดจากการธรรมดาค้าขายของห้างหุ้นส่วนนั้น  (ประมวลกฎหมายแพ่งและพาณิชย์มาตรา 1050 และ มาตรา 1077) ดังนั้นแล้วในกรณีที่ลูกหนี้เป็นบริษัทจำกัด และมีลักษณะเป็นบริษัทขนาดเล็กหรือขนาดกลาง ที่ดูแล้วอาจจะไม่ได้มีความมั่นคงหรือน่าเชื่อถือมากเท่าไหร่ และมีความเสี่ยงเป็น “บริษัทกระดาษ”  ต้องให้กรรมการของบริษัทหรือบุคคลอื่นๆที่เกี่ยวข้องกับบริษัท เซ็นหนังสือค้ำประกันหนี้สินที่จะเกิดขึ้นในอนาคต จากการขอซื้อสินค้าเงินเชื่อ หรือการขอเปิดเครดิต ตามประมวลกฎหมายแพ่งและพาณิชย์มาตรา 681 วรรคสอง  

5. ขอให้ลูกค้าออกเช็คให้ชำระหนี้ล่วงหน้า 
วิธีนี้เป็นวิธีที่ดีกว่าการให้กรรมการค้ำประกัน ตามข้อ 4 แต่การที่จะขอให้ลูกค้าออกเช็คเพื่อชำระหนี้ตามนี้ ก็อาจจะยากขึ้นเช่นเดียวกัน เพราะลูกค้าบางคนจะไม่ยอมออกเช็คเพื่อชำระหนี้ล่วงหน้าให้เพราะลูกหนี้เหล่านี้รู้ว่า หากเช็คไม่สามารถเรียกเก็บเงินได้ จะต้องถูกฟ้องร้องดำเนินคดีอาญา ซึ่งมีมาตรการบังคับที่ร้ายแรงกว่าคดีแพ่ง เพราะหากไม่จ่ายเงินตามเช็คให้ครบถ้วนมีโอกาสสูงที่ตนเองจะติดคุก ดังนั้นการจะสามารถเรียกร้องให้ลูกค้าออกเช็คชำระหนี้ล่วงหน้าได้หรือไม่นั้น ก็ต้องดูอำนาจต่อรองและสถานการณ์ประกอบกัน

6. ทำหนังสือโอนสิทธิการรับเงิน 
วิธีการนี้เป็นการทำสัญญาเพื่อตกลงให้ลูกค้าที่สั่งซื้อสินค้าโอนสิทธิในการรับเงินจากผู้ว่าจ้างหรือลูกค้าของเขาให้กับทางผู้ปล่อยเงินเชื่อ แทนที่จะให้รับเงินทั้งหมดจากผู้ว่าจ้างของลูกค้า  แล้วมาจ่ายเงินอีกทีหนึ่ง

7. ขอทรัพย์สินค้ำประกันหรือแบงค์การันตี
เป็นอีกหนึ่งวิธีการที่ให้ลูกค้านำทรัพย์สินมาเป็นหลักประกันในการ ขายสินค้าเงินเชื่อ เปิดเครดิตให้ลูกค้า หรืออาจจะขอให้ลูกค้าหนังสือค้ำประกันจากธนาคารเพื่อเป็นหลักประกันก็ได้
ข่าวสารทั่วไป สถิติต่างๆ